  Анжелика Тихонова корреспондент Печатлам вузъёсты вӧлмытон интыосты йылэтыны малпало Удмуртиын 2017-тӥ арын. Сыӵе ужпум пуктӥз улосысьтымы Печатья но ивор вӧлмытонъя агентстволэн коллегияз удысэтэн кивалтӥсь Алексей Воронцов 2-тӥ южтолэзе. Солэн малпанэзъя, сыӵе амал книгаосты но газет-журналъёсты вӧлмытонъя шуг-секытъёсты пертчыны юрттоз. Россилэн кивалтэтэныз юнматэм куронъёсъя сыӵе интыос 218 луыны кулэ, нош элькунамы туннэ нуналлы 179 гинэ. Озьы ик удыс азьын мукет ужпумъёс сыло: гожтӥськон тиражъёс усёнэз пертчон; редакциослэсь юртъёссэс элькун асъетэ сётон; книга поттон быдӟалаез утён; изданиослэсь материально-технической инъетсэс юнматон; газет-журналъёслэн учредительёссылэсь ужоскетъёссэс Печатья но ивор вӧлмытонъя агентстволы сётон. «Элькунысьтымы вань ёросъёсысь газет учредительёслэсь ужоскетъёссэс агентстволы сётоно. Озьы Роскомнадзорлэсь куронъёссэ быдэстоно, кудӥзъя редакцилэн но, газетлэн но учредителез одӥг юридик огазеяськон луыны кулэ», — пусйиз Воронцов. Озьы ик чакламын интыысь интые нуллӥськись телевизионной станцилы кулэ луись арбериос басьтыны, «Мынам Удмуртие» телеканаллэсь ужан арбериоссэ выльдыны но каналэз цифровой вещание поттонэз азинтыны. Коньдон тырмыт луиз ке, Воткаысь «Вега» газетэз Печатья но ивор вӧлмытонъя агентстволы сётонъя ужрадъёс быдэстӥськозы, иворъя огъя центр кылдытонъя экономико-правовой инъет кылдытӥськоз, газет потон висэз умоятон но газет-журналъёсты вӧлмытонъя нимысьтыз службаос кылдытон азинтӥськозы. Алексей Воронцов Газет-журналъёсты вӧлмытӥсьёслэн ассоциацизылэн эскеронъёсызлэн йылпумъянъёсыз сярысь но вераз. Газет-журналъёсты вӧлмытон радлыклы саклык висъямзыя улосъёслэн тӧрооссылэн лыдметазы элькунэнымы кивалтӥсь Александр Соловьёв вылӥегес ӝутскиз. Та рад со Саратов улослэн губернатореныз ӵош Приволжск федерал округын витетӥ инты басьтӥз. Тодэ вайытом, учредительлэсь эрикрадъёссэ Агентстволы сётон сярысь 2016-тӥ арын коньывуонэ ялылӥзы вал ини. Тегъёс: Ижкар АлексейВоронцов СМИ Удмуртия Мерлык Печатьянокалыкеивортодэтвлмытонъяагентство  